“ดาวโจนส์” ปิดบวก 32 จุด หวัง “เฟด” ชะลอขึ้นดอกเบี้ย หลังเงินเฟ้อต่ำคาด
“ดาวโจนส์” ปิดบวก 32.49 จุด รับแรงหนุนเงินเฟ้อ “สหรัฐ” ต่ำคาด ซึ่งบ่งชี้เงินเฟ้อได้ผ่านจุดสูงสุดแล้ว หวังเฟดชะลอการปรับขึ้นอัตราดอกเบี้ย
“ดาวโจนส์” ปิดบวก 32.49 จุด รับแรงหนุนเงินเฟ้อ “สหรัฐ” ต่ำคาด ซึ่งบ่งชี้เงินเฟ้อได้ผ่านจุดสูงสุดแล้ว หวังเฟดชะลอการปรับขึ้นอัตราดอกเบี้ย
12 พ.ย. 2565

ผู้สื่อข่ารายงานว่า ดัชนีดาวโจนส์ตลาดหุ้นนิวยอร์กปิดบวกในวันศุกร์ (11 พ.ย.) โดยยังคงได้แรงหนุนจากความหวังที่ว่าธนาคารกลางสหรัฐ (เฟด) จะชะลออัตราการปรับขึ้นดอกเบี้ยหลังจากที่มีการเปิดเผยข้อมูลเงินเฟ้อของสหรัฐต่ำกว่าคาดในเดือนต.ค.
ดัชนีเฉลี่ยอุตสาหกรรมดาวโจนส์ปิดที่ 33,747.86 จุด เพิ่มขึ้น 32.49 จุด หรือ +0.10%, ดัชนี S&amp;P500 ปิดที่ 3,992.93 จุด เพิ่มขึ้น 36.56 จุด หรือ +0.92% และดัชนี Nasdaq ปิดที่ 11,323.33 จุด เพิ่มขึ้น 209.18 จุด หรือ +1.88%
สำหรับในรอบสัปดาห์นี้ ดัชนีดาวโจนส์บวก 4.1%, ดัชนี S&amp;P500 เพิ่มขึ้น 5.9% และดัชนี Nasdaq พุ่งขึ้น 8.1%
โดยดัชนี S&amp;P500 ปรับตัวขึ้นรายสัปดาห์มากที่สุดนับตั้งแต่เดือนมิ.ย. และดัชนี Nasdaq ปรับตัวขึ้นรายสัปดาห์มากที่สุดนับตั้งแต่เดือนมี.ค.
ทั้งนี้ ตลาดหุ้นสหรัฐได้แรงหนุนจากการเปิดเผยดัชนีราคาผู้บริโภค (CPI) ที่ต่ำกว่าคาด ซึ่งบ่งชี้ว่าเงินเฟ้อของสหรัฐได้ผ่านจุดสูงสุดแล้ว และจะเป็นปัจจัยหนุนให้เฟดชะลอการปรับขึ้นอัตราดอกเบี้ย
ด้านบรรดานักลงทุนคาดการณ์ว่าเฟดจะชะลอการปรับขึ้นอัตราดอกเบี้ยในการประชุมนโยบายการเงินเดือนธ.ค. โดย FedWatch Tool ของ CME Group บ่งชี้ว่า นักลงทุนให้น้ำหนักสูงถึง 81% ที่เฟดจะปรับขึ้นดอกเบี้ยเพียง 0.50% ในการประชุมวันที่ 13-14 ธ.ค. และให้น้ำหนัก 19% ที่เฟดจะปรับขึ้นดอกเบี้ย 0.75%
โดยหุ้น 6 ใน 11 กลุ่มของดัชนี S&amp;P500 ปิดบวก นำโดยหุ้นกลุ่มพลังงานเพิ่มขึ้น 3.07% และหุ้นบริการด้านการสื่อสารเพิ่มขึ้น 2.48%
สำหรับหุ้นแอมะซอน พุ่งขึ้น 4.3% ขณะที่หุ้นแอปเปิลและไมโครซอฟท์ ปรับตัวขึ้นมากกว่า 1% ซึ่งได้ช่วยหนุนดัชนี Nasdaq พุ่งขึ้นอย่างมาก
ส่วนหุ้นของบริษัทจีนที่จดทะเบียนในตลาดหุ้นสหรัฐปรับตัวขึ้นด้วย โดยหุ้นอาลีบาบา กรุ๊ป โฮลดิง บวก 1.4% หลังจีนผ่อนคลายมาตรการบางส่วนในการควบคุมโรคโควิด-19
ขณะเดียวกันการลดลงของหุ้นกลุ่มเฮลท์แคร์ได้สกัดการปรับตัวขึ้นของดัชนีดาวโจนส์ โดยหุ้นยูไนเต็ดเฮลท์ กรุ๊ป ร่วงลง 4.1%
นอกจากนี้ปัจจัยที่มีส่วนกดดันตลาดได้แก่การที่บริษัทเอฟทีเอ็กซ์ (FTX) ซึ่งเป็นแพลตฟอร์มซื้อขายคริปโทเคอร์เรนซีเปิดเผยว่า บริษัทจะเริ่มกระบวนการล้มละลายในสหรัฐ และนายแซม แบงก์แมน-ฟรายด์ ซีอีโอได้ลาออกจากตำแหน่งเนื่องจากวิกฤติสภาพคล่องซึ่งทำให้หน่วยงานด้านกฎระเบียบทั่วโลกต้องเข้าแทรกแซง